Thor Gunnar Kofoed (V), 2004-03-25:
I modsætning til den tidligere ordfører kan jeg sige, at i Venstre er vi glade i dag, fordi det jo altid har været
Venstres mål, at EU's landbrugsreform skulle medføre, at landbrugsstøtteordningen skal ned; den skal faktisk fjernes ad åre.
Så er det også med tilfredshed, at vi nu ser, at vi her har Europas største afkobling af støtteordninger med hele 96 pct. i modsætning til, hvad andre lande har, nemlig i
gennemsnit ca. 85 pct.
Derfor er vi faktisk et forgangsland i Europa, og det er ren Venstrepolitik, at vi skal være et foregangsland med hensyn til afkobling af landbrugsstøtten
, så vi får en absolut fri konkurrence i landbrugsproduktionen. Vi har alt for mange tilfælde, hvor det er prisstøtten, det afhænger af, om vi har en produktion eller ej.
Det er ikke den økologiske produktion, jeg tænker på, det var det slet ikke, men der er mange andre produktioner, hvor prisstøtten er årsag til, at vi har en produktion.
Det skal vi væk fra, og det gør vi med denne afkobling af støtten i denne landbrugsreform.
Vi får også meget mere markedsorientering med de afkoblede EU's støtteordninger, sådan at man frit kan producere det, markedet ønsker.
Der er ikke nogen, der siger, at man skal have korn for at have økonomi i sin landbrugsjord.
Landmanden kan fremover frit producere på jorden, hvad markedet har behov for.
Samtidig er der også lagt op til, at der bliver taget absolut stort hensyn til miljøet i form af cross compliance, hvor man lægger op til, at man skal overholde EU's regler for miljø, dyrevelfærd, menneskesundhed, dyresundhed osv. I alt 18 EF-direktiver skal overholdes, før man kan få udbetalt de afkoblede støtteordninger, som der nu engang er til landbruget.
Det er en god ting, sådan at vi er sikre på, at vi får overholdt de krav, vi politisk stiller, og det bakker vi selvfølgelig op, så der ikke bliver tvivl om sundheden i vores fødevarer eller om vores miljøpolitik.
I Venstre er vi også meget ansvarlige, så vi er selvfølgelig også ansvarlige over for de mennesker, der bor på landet, og som er dybt, dybt afhængige af disse støtteordninger.
Gennemsnitlig tjente landmanden i 2003 22.000 kr.
Det er, hvad andre tjener om måneden.
Derfor kan man ikke bare være uansvarlig, som fru Ritt Bjerregaard har lagt op til, og bare fjerne støtten og så lade landmanden i stikken.
Sådan er vi ikke i Venstre.
Vi er ansvarlige over for den historiske politik, der er ført igennem de sidste 30-50 år, hvor der har været tilskudspolitik for at fremme politiske visioner i EU's landbrugspolitik.
I Venstre er vi ansvarlige over for den politik.
Der sker også en reduktion af landbrugsstøtteordningerne, og den reduktion med 3-5 pct. ad åre går til landdistriktsmidlerne.
Det vil sige, at vi får udviklet de landdistrikter ude på landet, hvor der bliver skabt penge, så vi kan få skabt udvikling i de landområder i takt med, at rationaliseringer og strukturændringer sker på landet.
Det er en meget vigtig ting specielt i dansk, men også i europæisk regionalpolitik.
Venstre kan i hvert fald meget stærkt bakke op om ministerens arbejde, og jeg vil gerne på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »Folketinget tager fødevareministerens redegørelse til efterretning.
Folketinget noterer sig med tilfredshed resultatet af forhandlingerne i Rådet af EU's landbrugs- og fiskeriministre
om midtvejsevalueringen af den fælles landbrugspolitik i EU 2003, idet reformen indebærer en øget markedsorientering, samt at landdistriktspolitikken tillægges større betydning. Folketinget noterer sig desuden med tilfredshed, - at reformen medfører en mere bæredygtig landbrugsproduktion i EU, - at reformens implementering i Danmark medfører, at mere end 96 pct. af den mulige støtte afkobles, - at afkoblingen af støtten i Danmark sker gennem anvendelsen
af den regionale hybridmodel, - at udbetaling af al direkte landbrugsstøtte sker på grundlag af overholdelse af de vedtagne cross compliance bestemmelser, herunder også reglerne for »God Landbrugs- og Miljømæssig Stand«, samt - at landdistriktspolitikken styrkes gennem modulation og udvidelse af de foranstaltninger, der kan indgå i landdistriktsprogrammer, der i øget grad kan støtte forbrugerhensyn, fødevarekvalitet, fødevaresikkerhed og miljø.«